P6_TA(2006)0435

Izvedbeni ukrepi (nivo 2) Direktive o preglednosti

Resolucija Evropskega parlamenta o glavnih izvedbenih ukrepih za Direktivo o preglednosti

Evropski parlament,

- ob upoštevanju Direktive 2004/109/ES Evropskega parlamenta in Sveta z dne 15. decembra 2004 o uskladitvi zahtev v zvezi s preglednostjo informacij o izdajateljih, katerih vrednostni papirji so sprejeti v trgovanje na reguliranem trgu [1],

- ob upoštevanju osnutka Direktive Komisije o določitvi podrobnih pravil za izvajanje nekaterih določb Direktive 2004/109/ES, ki ga je Komisija objavila dne 30. maja 2006,

- ob upoštevanju Sklepa Sveta 1999/468/ES z dne 28. junija 1999, ki določa postopke za uresničevanje izvedbenih pooblastil, podeljenih Komisiji [2], kakor je bil spremenjen s Sklepom Sveta 2006/512/ES z dne 17. julija 2006 [3],

- ob upoštevanju izjave, ki jo je predsednik Komisije Prodi dal pred Parlamentom dne 5. februarja 2002,

- ob upoštevanju svoje resolucije z dne 5. februarja 2002 o izvajanju zakonodaje o finančnih storitvah [4],

- ob upoštevanju predlaganih sprememb k osnutku Direktive Komisije o določitvi podrobnih pravil za izvajanje nekaterih določb Direktive 2004/109/ES, ki jih je Odbor za ekonomske in monetarne zadeve sprejel dne 10. oktobra 2006,

- ob upoštevanju odgovora Komisije na predlagane spremembe, ki je bil posredovan Parlamentu v pismu z dne 18. oktobra 2006, naslovljenemu na poročevalca in predsednico Odbora za ekonomske in monetarne zadeve,

- ob upoštevanju sklepov ECOFIN z dne 5. maja 2006, v katerih je poudarjen pomen nadzora, usklajevanja in zbliževanja znotraj EU,

- ob upoštevanju členov 81 in 103(2) svojega Poslovnika,

1. poziva Komisijo, naj čim bolj upošteva omejitve pooblastil, ki so ji bila dodeljena z Direktivo 2004/109/ES v skladu z veljavnimi določbami iz Pogodbe, da se zagotovi pravna varnost za udeležence na finančnem trgu;

2. poudarja, da je osnutek izvedbenih ukrepov učinkovita rešitev za doseganje izboljšanih pogojev poslovanja za udeležence na finančnem trgu ter učinkovitih, preglednih in varnih finančnih trgov v Evropski uniji;

3. poudarja, da je delo, ki ga je Parlament opravljal od objave izvedbenih ukrepov, spodbujala potreba po spoštovanju tistih zakonskih določb, katerih namen je zagotovitev uravnoteženega izida med konkurenčnostjo in preglednostjo za finančne trge, interesne skupine (delničarji, izdajatelji in uporabniki), regulativne organe in demokratično izvoljene predstavnike;

4. pozdravlja pripravljenost Komisije, ki jo je pokazala pri sodelovanju s Parlamentom, da bi našli kar najboljšo možno rešitev za vse vpletene strani; ponovno opozarja, da je treba Parlament od najzgodnejše faze naprej vključiti v pripravljalno delo za vse ukrepe nivoja 2 ter ga o tem obveščati;

5. ugotavlja, da je postopek v zvezi z dokončanjem izvedbenih ukrepov za Direktivo 2004/109/ES do sedaj tako rekoč ni obstajal, če upoštevamo običajni razvoj zakonodaje EU; zato poudarja, da je treba doseči rezultate, ki bodo medsebojno zadovoljili vse zadevne institucije v prid pozitivnega razvoja medinstitucionalnih odnosov;

6. poziva Komisijo, da učinkovito nadzoruje razvoj mednarodnih računovodskih in revizorskih standardov, da se zagotovi enotno razumevanje ravni zaupanja, ki jo vlagatelji lahko dobijo pri reviziji polletnega finančnega poročila, če je le-ta opravljena;

7. poziva Komisijo, naj presodi, ali je treba ponovno pregledati opredelitev minimalne vsebine strnjenega sklopa polletnih finančnih poročil, ko niso pripravljena v skladu z mednarodnimi računovodskimi standardi;

8. poziva Komisijo, naj zagotovi učinkovit postopek obveščanja za nadzor nad dejavnostmi, ki ustvarjajo trg;

9. poziva Komisijo in države članice, naj spodbujajo Odbor evropskih regulativnih organov s področja vrednostnih papirjev pri izgradnji ustreznih mrež, da se za udeležence trga zmanjša breme izmenjave informacij;

10. poziva Komisijo, naj posebno pozornost posveti potrebnim enakovrednim pričakovanjem v razmerju do družb za upravljanje in investicijskih družb iz tretjih držav ter naj zagotovi, da takšne družbe predložijo jasno identifikacijo organa, ki je zanje pristojen, ali, če nimajo urejenega položaja, naj to jasno izjavijo;

11. meni, da bi morale države članice uskladiti svoja prizadevanja, ko določajo minimalne standarde za posredovanje informacij javnosti;

12. poziva Komisijo, naj pregleda standarde za učinkovito posredovanje informacij;

13. sprejema izvedbene ukrepe;

14. naroči svojemu predsedniku, naj to resolucijo posreduje Svetu, Komisiji in Odboru evropskih regulativnih organov s področja vrednostnih papirjev.

[1] UL L 390, 31.12.2004, str. 38.

[2] UL L 184, 17.7.1999, str. 23.

[3] UL L 200, 22.7.2006, str. 11.

[4] UL C 284 E, 21.11.2002, str. 115.

--------------------------------------------------